৫২ লাখ টকা দৰমহাৰ বিষয়াই সমাধান কৰিব গুৱাহাটীৰ খোৱা পানীৰ সমস্যা !
৫২ লাখ টকা দৰমহাৰ বিষয়াই সমাধান কৰিব গুৱাহাটীৰ খোৱা পানীৰ সমস্যা !
গুৱাহাটী, ২০ ছেপ্টেম্বৰ : যি সময়ত ৰাজ্যৰ ৰাজধানী মহানগৰীৰ ৰাইজে এটুপি খোৱা পানীৰ বাবে হাহাকাৰ কৰিছে, এই দীৰ্ঘদিনীয়া সংকট সভ্যতাৰ প্ৰতিয়ে ভ্ৰূকূটি বুলি চিহ্নিত হৈছে সেই সময়তো চৰকাৰে অব্যাহত ৰাখিছে ৰাজহুৱা ধনৰ দৃষ্টিকটূ অপচয় । আচৰিত যেন লাগিলেও ড৹ হিমন্ত বিশ্ব শৰ্মা নেতৃত্বাধীন চৰকাৰখনে গুৱাহাটী বাসীক পানী যোগানৰ বাবে গঠন কৰা জল বোৰ্ডৰ পৰিচালন সঞ্চালক গৰাকীৰ দৰমহা নিৰ্ধাৰণ কৰা হৈছে বছৰি ৫২ লাখ টকা । এ. সম্পট নামৰ এজন বিষয়াক নিযুক্তি দিয়াৰ বাবে উল্লিখিত বৃহৎ পৰিমানৰ দৰমহা নিৰ্ধাৰণ কৰিছে অসম চৰকাৰৰ কেবিনেটে ।
এক বিভাগীয় সূত্ৰৰ মতে, গুৱাহাটী মেন্ট্ৰ পলিটান ড্ৰিংকিং ৱাটাৰ এন্ড ছূৱেৰেজ বৰ্ড অৰ্থাৎ জল বোৰ্ড নামে পৰিচিত সংস্থাটোৰ নতুন পৰিচালন সঞ্চালক গৰাকীৰ পূৰ্বে টাটা প্ৰজেক্ট লিমিটেড আৰু এল এন্ড টিত কাম কৰাৰ অভিজ্ঞতা আছে ।
যোৱা ১৫ ছেপ্টেম্বৰত গৃহ নিৰ্মাণ আৰু নগৰ পৰিক্ৰমা বিভাগৰ সচিবে প্ৰকাশ কৰা এই নিযুক্তিৰ নিৰ্দেশ অনুসৰি প্ৰথম দুবছৰৰ বাবে এ. সম্পতে বছৰি ৫২ লাখকৈ দৰমহা লাভ কৰাৰ উপৰি বিভাগীয় আন সা-সুবিধা সমূহো লাভ কৰিব । এই গৰাকী পৰিচালন সঞ্চালকে ছাউথ গুৱাহাটী চেন্ট্ৰেল, ছাউথ গুৱাহাটী ৱেষ্ট, ছাউথ গুৱাহাটী ইষ্ট (ফেজ ৱান) আৰু নৰ্থ গুৱাহাটী ৱাটাৰ ছাপ্লাই প্ৰজেক্টৰ সম্পূৰ্ণ কৰণ আৰু পানী যোগানৰ কামৰ চোৱা-চিতা কৰিব বুলি নিযুক্তি পত্ৰত উল্লেখ কৰা হৈছে ।
